Fostul premier Florin Cîțu a criticat într-o intervenție pentru B1 TV noua Lege a pensiilor precizând că este o lege electorală care va arunca România în brațele FMI:
"Există acel aviz al Ministerului Finanțelor în care se spune foarte clar că dacă nu cresc taxele acel aviz este negativ. Noi vorbim despre o țară care în 2023 nu își permite cheltuieli două luni de zile, Marcel Ciolacu a oprit cheltuielile la buget pe investiții pentru că nu mai sunt bani la buget. Noi suntem în faliment în 2023, dar aruncăm această bombă nucleară în economie în 2024. Pentru români trebuie să fie foarte clar că pensia ar fi crescut de la 1 ianuarie oricum cu 13,8%. Nu era nevoie de această lege electorală a lui Marcel Ciolacu".
Florin Cîțu a precizat că mai sunt câteva filtre înainte ca legea să intre în vigoare: Klaus Iohannis, dacă este responsabil și Comisia Europeană, dacă nu joacă politic:
"Mai sunt câteva filtre: președintele Iohannis dacă este reponsabil o va retrimite în Parlament, dacă pe președinte îl interesează bunăstarea românilor și stabilitatea economică a României va retrimite această lege în Parlament și va fi refăcută pentru a intra în bugetul de anul viitor, Comisia Europeană, la fel, dacă nu joacă politic ar trebui să spună nu acestui proiect de lege pentru că acea deviere de la deficit se va adânci, asta înseamnă că România va rămâne în procedură de deficit excesiv mulți ani de acum înainte și al treile filtru care va fi cel mai dureros, piețele financiare care au început deja să ne penalizeze cu dobânzi mai mari. Nici nu a fost promulgată această lege și dobânzile au crescut. Pentru români există doar două speranțe, Klaus Iohannis dacă e responsabil și Comisia Europeană dacă nu joacă politic.
După mesajele pe care le-am văzut în ultima perioadă șansele sunt mici dar eu sper pentru că este președintele cu care eu am lucrat la PNRR și atunci era un om responsabil să revină cu această lege în Parlamentul României. Șansele sunt mici dar este important să își aducă aminte că dacă trece această lege va arunca în aer și va fi responsabil alături de PSD și de cei care au votat de distrugerea bugetului României".
Florin Cîțu mai spune că această lege are toate șansele să nu fie aplicată niciodată, "așa cum a fost și cealaltă lege a lui Liviu Dragnea pentru că imediat după ce a fost aprobată acea lege premierul Dăncilă atunci și cu ministrul Finanțelor au venit în Guvern și au spus că nu au resurse financiare".
"Așa se va întâmpla și aici dacă nu se manipulează cifrele. Pornim de la o realitate economică dezastruasă, cu o creștere economică de 0,2%, cu inflație mare, cu dobânzi mari și cu un buget în faliment. O spune Guvernul României care nu mai are bani să plătească nimic. În două luni a tăiat toate cheltuielile pentru investiții. Cu această lege care va arunca România la un deficit mai mare va fi foarte greu să ne mai finanțăm și atunci automat vom ajunge la FMI care va impune o reformă și nu o să ne placă atunci".